Прыведзеныя ў эпіграфе словы Янкі Купалы як нельга лепш высвечваюць яго паэтычнае і грамадзянскае крэда, унутрана-стрыжнявую ўпэўненасць у неўміручасць і невынішчальнасць народнага духу. Валадар беларускага слова, можа, як ніхто іншы, усведамляў неабходнасць фарміраваць рэпрэзентатыўна-кананічны ідэал нацыі, спалучаны з вераю ў праўду, у заўтрашні дзень, у высокія ідэалы жыцця. I пачынаў ён свой паэтычны шлях, як вядома, са звароту да простага чалавека з народа, да яго самых найінтымнейшых, самых тонкіх струн душы, пачуццяў, адчуванняў і тых думак, якія вярэдзілі ўсю яго істоту, але не знаходзілі выйсця з фатальнай безвыходнасці, тупіковасці. У творчасці Купалы запатэнцыраваны, здаецца, увесь комплекс грамадзянскіх пачуццяў, маральных і этычных каштоўнасцей.